**Отчет**

**за дейността на НЧ ,,Месемврия-2015“ за 2019г.**

**гр. Несебър, ул. Месамбрия №14**

НЧ ,,Месемврия – 2015“ е основано през месец ноември 2015 г. в гр.Несебър. То е второто действащо читалище на територията на града.

Нашето читалище се роди, не за да конкурира другото читалище, което е над стогодишно, а за да допълни и допринесе с нещо ново културния живот на града.

Целта ни е да възпитаваме жителите и гостите на гр. Несебър в свободен дух, усещане за красота и хармония.

Ние сме група ентусиасти, мечтатели, хора на изкуството и преди всичко приятели, обединени от каузата да предоставим различно място за среща на хора с разнообразни интереси в нашия град. Вярваме, че изпълваме със смисъл думата „читалище“ каквато е била в първоначалния си облик и даваме възможност на всеки от общността да даде своя принос за културния живот в Несебър.

Като екип от доброволци притежаваме свобода да осъществяваме своите идеи. Всеки от нас носи разбирането, че личните качества и умения могат да помогнат, да обогатят и да дадат нещо на другите.

Правим това с удоволствие, настроение и желание, защото го можем; защото институционализирането ни като официално читалище не ни създава пречки, а ни дава криле. Всяка идея, която решим да осъществим, носи доброто в себе си. Затова и нашите идеи растат, както расте опитът ни. Срещаме подкрепа сред другите от екипа от половин дума и това е безценно. Разпределяме си задачите според възможностите, осъществяваме замисленото и се наслаждаваме на резултата. Това е нашият начин да осмислим съществуването си.

Правим грешки. С хората. С отношенията. Със себе си. Наши лични грешки и грешки в развитието. Но се учим и променяме, защото сме хора като всички останали – нито по-добри, нито по-лоши.

Благодарение на община Несебър от края на лятото на 2019 г. имаме собствен покрив и за кратко време превърнахме залата на читалището в уютно място за срещи и събития. Необходимо бе да се направи ремонт на залата и да се закупят нови мебели, като за целта използвахме парични средства от членския внос и държавната субсидия.

Читалището разполага със WiFi интернет връзка, дарение от фирма НесебърНет.

Всички празници, събития, участия и културно-масови мероприятия, организирани и проведени от читалището, се обявяват, рекламират и отразяват със снимков и видео материал на фейсбук страницата на читалището: Читалище „Месемврия –2015“.

През 2019 г. в съответствие с устава и възгледите на ръководството на читалището осъществихме следната дейност:

**I. Културно-масова дейност за периода януари – декември 2019 г.**

**18.01. – Лекция на тема „Здраве за децата. Зима без антибиотици“ с лектор д-р Петър Найденов** – педиатър, холистичен лекар и класически хомеопат. В лекцията  д-р Найденов разказва за кампанията със същото име, своята лична история, как антибиотиците влияят на организма и защо в много случаи те са вредни.

**09.02. – Блус вечер: концерт на група „Triple Trouble“ – гр. Несебър с ръководител Иван Йорданов.**

**16.02. – „Театър на виното“ – гр. Варна представи моноспектакъла „Ключът към рая“** **по мотиви от „Зорба гъркът“. В главната роля: Георги Велчовски.**

Петнадесет уникални малки етюда дават възможност на публиката да съпреживее великолепните мигове от един човешки живот, подсказват и невероятни възможности за избор във всяка житейска ситуация. Заглавието „Ключът към рая“ е находка, защото „отключва“ вратата към съществуващата голяма близост между миналото, драмите и чувствителността на нашите два балкански народа. Много нужно и навременно заглавие, внасящо хуманност в нашето лишено от човечност време, в което се усеща кислороден глад за милосърдие и великодушие.

След представлението се проведе и **представяне на книгата „Четирите посоки на света“ на Георги Велчовски**. Въпреки умората той води пламенни разговори с гостите, прочете няколко разказа от книгата и раздаде автографи.

**10.03. – „Като две капки боза“ – 3-ти сезон на шоуто.** Провежда се ежегодно с цел да отбележим традиционния празник на Сирни Заговезни по уникален и интересен начин. Участниците имат за задача да подготвят песен на популярен изпълнител или група по музикален видеоклип и да я представят пред публиката и журито, което оценява изпълнителите в различни категории. Наградите са халва, боза и специална авторска скулптура за победителите. Важно условие е публиката да е от участващите и участващите да са публика.

Тази година участници бяха:

1. Тихомир Иванов и Красимир Иванов с имитация на група „Ирейжър“,

1. Румяна Йоргова с имитация на Шаги и танцьорките Виолета Харизанова и Катерина Димова,

1. Венцислав Недков и Филип Недков като Чарли Чаплин и Хлапето,

1. Велина Костова като вокалистката на „Фор нон блондс“,

1. Милена Данчева като Ванеса Паради,

1. Николай Николаев като Фреди Меркюри,

1. Ралица Митева, Михаела Костова, Виолета Харизанова и Румяна Стоева като група „Кукери“.

Всички участници получиха грамоти и награди.

**16.03. – „Одисей и циклопите дъблински“: хероическа ода по Джеймс Джойс, моноспектакъл на Димитър Марков. Сценична версия и постановка: Димитър Марков. Превод: Иглика Василева.**

Забележителен разказ на очевидец за героичното бягство на Леополд Блум, храбър странстващ рогоносец, от опасния сблъсък с титаничния ирландски шампион по тласкане на гюле, известен като Гражданина. Епична хроника на фикционалните събития, случили се на 16-ти юни 1904 г., около пет следобед, в Кръчмата на Барни Кърнан в Дъблин под влиянието на непоклатими вътрешни убеждения, категорични различия и доста халби с ирландско вино (жаргонно название от онова време на марка бира).

**02.04. – Литературно четене за деца по повод Международния ден на детската книга и рождения ден на Х. К. Андерсен.**

**05.05. – Премиера на постановката „Бременските музиканти“ на Детската театрална студия към НЧ „Месемврия – 2015“ с художествен ръководител Гергана Христова** в залата на НЧ „Яна Лъскова – 1905“ в стария Несебър. Режисьор и композитор: Гергана Христова.

Това е третата постановка на школата, в която децата показаха, че с много труд, дисциплина, постоянство и талант може да се постигне ниво, достойно за голямата сцена. Постановката бе изпълнена с много музика и настроение. Куклите са дело на кукломайстора Недко Данев. Малки и големи гледаха в захлас в препълнената зала и наградиха малките актьори с бурни аплодисменти.

НЧ ,,Месемврия – 2015“ любезно благодари на кмета на гр. Несебър г-н Николай Димитров и на НЧ ,,Яна Лъскова – 1905“ за съдействието при предоставянето на сцената.

**12.05. – Представление на Детска театрална студия на постановката**

**„Бременските музиканти“ в залата на ОУ „Св. Св. Кирил и Методий“ – гр. Св. Влас.**

Поради големия интерес представлението беше изиграно и в новата актова зала с оборудвана театрална сцена на ОУ ,,Св. Св. Кирил и Методий“ – гр. Св. Влас. Децата отново получиха заслужени аплодисменти за прекрасната игра. Множество деца от публиката изявиха и желание да станат част от театралната школа ,,Месемврия“.

**21.05. – Представяне на пиесата „Аудиенция“ на Вацлав Хавел в превод на Мартин Младенов в Морско казино Бургас. Организатори: НЧ „Месемврия – 2015“ и „Black Flamingo Publishing“.**

**14.09. – Участие на членове и приятели на читалището в инициативата „Да изчистим България за един ден“, част от Световния ден на почистването.**

Почистване на крайбрежната алея и зоните около паркингите в Несебър – стара част. В инициативата се включиха част от ръководството на читалището, техните семейства, много деца и жители на града.

Почиствайки крайбрежието на стария град на Несебър, участниците допринесоха за добрия имидж на града, който е и част от световното културно наследство на ЮНЕСКО. Тук е мястото да отбележим, че ръководството на читалището провежда често през годината такива инициативи на местно ниво, които не винаги се отбелязват като мероприятия в програмата на читалището.

**11.11. – Откриване на новата зала и празнуване на четвъртия рожден ден на читалището.**

През 2019 г., благодарение на удовлетворената ни молба към Община Несебър, получихме безвъзмездно в срок от десет години помещение, в което да бъде осъществявана нашата дейност. До този момент НЧ ,,Месемврия  –2015“ извършваше ежегодната си културно-масова дейност в помещение под наем на собствени разноски.

Читалището празнува всяка година рождения си ден, на който кани всички членове и приятели. За доброто настроение допринесоха **„The Band With No Name“**, които изненадаха гостите с талант, професионализъм и интересен репертоар. В състава на групата влизат: Адриана Германова –вокал, Венцислав Недков – китара, Румен Керемедчиев – барабани и Павел Недков – бас.

**29.11. – Вечер със Стефан Данаилов: прожекция на филма „От нищо нещо“ в памет на знаменития артист.**

**06.12. – Коледна изложба-базар с участието на местни творци.**

Всяка година читалището дава възможност на талантливи местни автори да изложат творбите си, за да бъдат видени и закупени от посетители и любители на изкуството. През 2019 г. в изложбата-базар участваха Адриана Германова и Ралица Митева с ръчно изработени уникални бижута, Румяна Йоргова с живопис, Велина Костова с ръчно изработена коледна украса, Тихомир Иванов с художествена керамика, Соня Германова с колиета (рисунки върху камък) и Борислава Кузова с бродерия.

**21.12. – Премиера на дебютната книга с разкази „Къщите с белите фенери“ на Ивелина Петкова, носител на тазгодишната награда на издателство „Буквите“ за съвременна българска проза.**

Авторката споделя за живота и работата си в мистичната Странджа, за работата на терен по събирането на етнографския материал със студенти от катедрата по Библиотекознание в рамките на десет години и различни проекти, за самата планина, изпълнено с магия и традиции, и за нейните уникали хора.

**22.12. – Премиера на представлението ,,Коледа с приятели“ на театрална школа ,,Месемврия“ с ръководител Гергана Христова.**

Представлението бе изиграно в залата на читалището пред семействата на участниците в школата като коледен подарък на децата за техните близки. След представлението се състоя парти, в което децата-актьори разиграха томбола с подаръци и бяха почерпени с домашно приготвени лакомства.

1. **Редовни мероприятия, клубове, курсове, школи**

1. Школа по рисуване за деца

1. Курс по английски език

1. Курс по керамика за възрастни

1. Арттерапия

1. Клуб по бродерия
2. Читателски клуб

1. Вечери за настолни игри за всички възрасти

1. Рисуване и вино
2. Детска театрална студия

1. Четене на приказки за деца

1. Фотографски курс за деца

1. Клуб на пътешественика

НЧ „Месемврия – 2015“ работи безвъзмездно и без финансова помощ от Община Несебър. Разполагаме единствено със сумата от държавната субсидия, която възлиза на 2610 лв. до този момент, отпусната за ¼ бройка за секретар, с членски внос и дарения.

Предстои подготовка на документите за ежегодното кандидатстване за субсидии за допълване на бройката ни за секретар и за допълнителни бройки, необходими за правилното и спокойно протичане на дейността на читалището.

Надяваме се Община Несебър в лицето на кмета г-н Николай Димитров да даде съгласието си и да бъдем включени в разпределението на бюджетните средства за 2020 г.

Настоятелството провежда редовно своите заседания. Компетентното и отговорно отношение на членовете на Настоятелството осигуряват успеха на дейността на читалището и то все по-уверено реализира инициативи в разнородни сфери: социална, информационна, културна, образователна и др. Разгледани са въпроси, касаещи читалищната работа, провеждането на традиционните празници, участия във фестивали и конкурси, приемане на планове и отчети за финансови разходи за цялостната дейност на читалището. Многостранна и не малка по обем е работата на читалищното настоятелство.

**В заключение:** бихме искали от името на читалищното настоятелство и проверителната комисия да отправим благодарност към всички наши членове, които с идеи, работа, редовно плащане на членския си внос и участие в нашите инициативи допринасят за доброто име на читалище „Месемврия – 2015“, базирано на успешните прояви през цялата 2019 година.

Благодарим и на всички спонсори и дарители, които спомагат за развитието на цялостната ни читалищна дейност в услуга на по-разнообразния и богат културен живот.

Председател : Румяна Йоргова

Секретар : Велина Костова

СПИСЪК НА ЧЛЕНОВЕТЕ НА НАСТОЯТЕЛСТВОТО И НА ПРОВЕРОВЪЧНАТА КОМИСИЯ НА НЧ‘‘МЕСЕМВРИЯ-2015‘‘ КЪМ 2019Г

 ЧЛЕНОВЕ НА НАСТОЯТЕЛСТВОТО

 1.Румяна Йоргова – председател

 2.Адриана Германова

 3.Борислава Кузова

 4.Ася Харизанова

 5.Румен Керемедчиев

ПРОВЕРИТЕЛНА КОМИСИЯ

 1.Румяна Стоева

 2.Марияна Костова

 3.Павлина Янева

МОЛИМ , ДА БЪДАТ ПРОМЕНЕНИ ИМЕНАТА В ИНФОРМАЦИОННАТА КАРТА :

 ПРЕДСЕДАТЕЛ: РУМЯНА ЙОРГОВА

СЕКРЕТАР: ВЕЛИНА КОСТОВА